Der er kønt om søerne i Skanderborg, men det var knapt så kønt i håndboldhallen i eftermiddags, hvor Mors-Thy aldrig fik et ben til jorden i dagens kamp i Boxer Herreligaen. - Vi kom skidt fra start og halser efter hele kampen. Vores angreb bliver utålmodigt, så vi begynder at forcere afslutningerne - og så falder kvaliteten fra hinanden, opsummerer cheftræner Jan Paulsen dagens kamp, der endte 26-21 til hjemmeholdet. - Første halvleg er hård, og i målet har vi kun fire redninger. Uden mål i den ene ende og manglende redninger i den anden - ja, så er vi bagud 14-8 ved pausen, siger Jan Paulsen. I anden halvleg sætter Mors-Thy pres på fra start. - Vi får sat mere skub i vores angreb, men når vi i to overtalssituationer brænder oplagte chancer fra venstre fløj, så kommer vi aldrig op til dem. Paulsen mener dog ikke, at nederlaget er helt uventet. - Vi vidste godt inden kampen, at vi ville få det svært, og jeg kan godt leve med at tabe til et godt hold. Med nederlaget har Mors-Thy fået armene ned igen efter sejren over Aalborg, for siden er det blevet til to nederlag til Holstebro og Skanderborg. Mors-Thy er på en øjeblikkelig 10. plads i Boxer Herreligaen.

Referat:
Mors-Thy Håndbold sprællede forgæves i Skanderborg. Vi mangler kvalitet, siger træner Jan Paulsen.